ପର୍ଯ୍ୟବେକ୍ଷକ ପଦରୁ ପି.ଟି. ଉଷାଙ୍କ ଇସ୍ତଫା\nପର୍ଯ୍ୟବେକ୍ଷକ ପଦରୁ ପି.ଟି. ଉଷାଙ୍କ ଇସ୍ତଫା\t January 6th, 16:40 PM January 6th, 16:40 PM\nନୂଆଦିଲ୍ଲୀ, ୬।୧- ଦେଶର ପ୍ରାକ୍ତନ ଧାବିକା ପି.ଟି. ଉଷା ଜାତୀୟ ପର୍ଯ୍ୟବେକ୍ଷକ ପଦରୁ ଇସ୍ତଫା ଦେଇଛନ୍ତି। ଜାତୀୟ ଆଥ୍ଲେଟିକ୍ସ ପର୍ଯ୍ୟବେକ୍ଷକ ପଦ ସମେତ ଟାର୍ଗେଟ ଅଲିମ୍ପିକ୍ ପୋଡିୟମ୍ ଯୋଜନା (ଟପ୍ସ)ର ସଦସ୍ୟ ପଦରୁ ମଧ୍ୟ ଇସ୍ତଫା ଦେଇଛନ୍ତି। ସେ ବ୍ୟକ୍ତିଗତ ଭାବେ ଏକ ଏକାଡେମୀ 'ଉଷା ସ୍କୁଲ ଅଫ୍ ଆଥ୍ଲେଟ୍' ପରିଚାଳନା କରୁଥିବାରୁ କନଫିଲ୍ଟ ଅଫ୍ ଇଣ୍ଟରେଷ୍ଟ ଭଳି ପରିସ୍ଥିତି ଉପୁଜିବା ନେଇ ଆଶଙ୍କା ଥିଲା। ଏହାକୁ ଦୃଷ୍ଟିରେ ରଖି ସେ ଦୁଇ ଗୁରୁତ୍ୱପୂର୍ଣ୍ଣ ପଦରୁ ଓହରିଯାଇଛନ୍ତି। ଏ ନେଇ ଉଷା ନିଜ ପକ୍ଷରୁ ସ୍ପଷ୍ଟ କରିବା ସହ ଗତ ମାସର ଅନ୍ତିମ ସପ୍ତାହରେ ନିଜ ପଦବୀରୁ ଇସ୍ତଫା ଦେଇଥିବା କହିଛନ୍ତି। କିନ୍ତୁ ଉଷା ଅଲ ଇଣ୍ଡିଆ କାଉନସିଲ ଅଫ୍ ସ୍ପୋଟର୍ସର ଉପଦେଷ୍ଟା କମିଟିର ସଦସ୍ୟ ପଦରେ ରହିବେ। ଏଥିସହ 'ଖେଲୋ ଇଣ୍ଡିଆ' ଯୋଜନା ସଦସ୍ୟ ପଦ ମଧ୍ୟ ବଜାୟ ରଖିବେ ବୋଲି ସେ କହିଛନ୍ତି। କ୍ରୀଡ଼ା ମନ୍ତ୍ରଣାଳୟ ପକ୍ଷରୁ ମିଳିଥିବା ସୂଚନା ଅନୁଯାୟୀ, ଦେଶର ଅଗ୍ରଣୀ ସ୍ପିଣ୍ଟର ତଥା ଟିଣ୍ଟୁ ଲୁକା ଓ ଜିତ୍ସ୍ନା ମାଥ୍ୟୁ କେରଳଠାରେ ଥିବା ଉଷା ସ୍କୁଲ ଅଫ୍ ଆଥ୍ଲେଟ୍ରେ ପ୍ରଶିକ୍ଷଣ ନେଉଛନ୍ତି। ଏମାନଙ୍କ ବ୍ୟତୀତ ଭାରତକୁ ବିଭିନ୍ନ ଅନ୍ତର୍ଜାତୀୟ ଟ୍ରାକ ଓ ଫିଲ୍ଡ ଇଭେଣ୍ଟରେ ପ୍ରତିନିଧିତ୍ୱ କରୁଥିବା ୧୬ ଜଣ ଆଥ୍ଲେଟ୍ ମଧ୍ୟ ପ୍ରଶିକ୍ଷଣ ନେଉଛନ୍ତି।
